《梅林分韵得陶字》
宋代·杨大光

蟠根寄荒绝，擢干空槮萧。
乡来闻妙语，剪拂到儿曹。
垂老犹叵堪，开落几徒劳。
不谓动杖屦，惠然排蓬蒿。
尚能领诸生，相就醉澂醪。
真赖旁辉映，并觉标韵高。
酒阑兴未已，分韵看挥毫。
籍湜俱可人，冥搜争过褒。
乃知天地间，一等为贤豪。
横飞与陆沉，亦各系所遭。
再烦起穷边，国柄行当操。
尽期如此花，晓夕幸甄陶。
得备和羹用，宁不出伊皋。
百年几春风，勿令心忉忉。

作者简介：杨大光，字仲约，成都（今属四川）人。与冯时行等同游梅林。事见《成都文类》卷一一。